CELEX: 32015D0627
Language: et
Date: 2015-04-20 00:00:00
Title: Nõukogu otsus (EL) 2015/627, 20. aprill 2015, millega määratakse kindlaks Euroopa Liidu nimel püsivate orgaaniliste saasteainete Stockholmi konventsiooni osaliste konverentsi seitsmendal kohtumisel võetav seisukoht seoses konventsiooni A, B ja C lisa muutmise ettepanekutega

22.4.2015   
            
            
               ET
            
            
               Euroopa Liidu Teataja
            
            
               L 103/8
            
         NÕUKOGU OTSUS (EL) 2015/627,
   20. aprill 2015,
   millega määratakse kindlaks Euroopa Liidu nimel püsivate orgaaniliste saasteainete Stockholmi konventsiooni osaliste konverentsi seitsmendal kohtumisel võetav seisukoht seoses konventsiooni A, B ja C lisa muutmise ettepanekutega
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               14. oktoobril 2004 kiideti Euroopa Ühenduse nimel nõukogu otsusega 2006/507/EÜ (1) heaks püsivate orgaaniliste saasteainete Stockholmi konventsioon (edaspidi „konventsioon”).
            
         
               (2)
            
            
               Liit on rakendanud konventsioonist tulenevad kohustused liidu õiguses Euroopa Parlamendi ja nõukogu määrusega (EÜ) nr 850/2004 (2).
            
         
               (3)
            
            
               Liit peab väga tähtsaks vajadust täiendada järk-järgult konventsiooni A, B ja/või C lisa uute kemikaalidega, mis vastavad püsivateks orgaanilisteks saasteaineteks klassifitseerimise kriteeriumidele, võttes arvesse ettevaatuspõhimõtet, et täita konventsiooni eesmärki ja 2002. aastal Johannesburgis toimunud ülemaailmsel säästva arengu tippkohtumisel valitsuste võetud kohustust vähendada 2020. aastaks kemikaalide kahjulikku toimet.
            
         
               (4)
            
            
               Vastavalt konventsiooni artiklile 22 võib konventsiooniosaliste konverents võtta vastu otsuseid, millega muudetakse konventsiooni A, B ja/või C lisa. Need otsused jõustuvad ühe aasta möödumisel hoiulevõtja teate edastamisest muudatuse vastuvõtmise kohta, välja arvatud nende konventsiooniosaliste puhul, kes on otsustanud muudatust mitte vastu võtta.
            
         
               (5)
            
            
               Pärast liidult 2011. aastal pentaklorofenooli käsitleva taotluse saamist on konventsiooni alusel loodud püsivate orgaaniliste saasteainete hindamise komitee (edaspidi „komitee”) lõpetanud pentaklorofenooli hindamise. Komitee leidis, et pentaklorofenool vastab konventsiooni A lisasse kandmise kriteeriumidele. Konventsiooniosaliste konverentsi seitsmendal kohtumisel tehakse eeldatavasti otsus pentaklorofenooli kandmise kohta konventsiooni A lisasse.
            
         
               (6)
            
            
               Pentaklorofenooli turulelaskmine või kasutamine on keelatud vastavalt Euroopa Parlamendi ja nõukogu määrusele (EÜ) nr 1907/2006 (3). Pentaklorofenooli turulelaskmine ja kasutamine taimekaitsevahendina või biotsiidina on keelatud vastavalt Euroopa Parlamendi ja nõukogu määruste (EÜ) nr 1107/2009 (4) ja (EL) nr 528/2012 kohaselt (5). Kuna pentaklorofenool levib keskkonnas kaugele, oleks liidu kodanike jaoks selle kemikaali järkjärguline kasutuselt kõrvaldamine kogu maailmas kasulikum kui selle keelustamine üksnes liidus.
            
         
               (7)
            
            
               Komitee soovitab kanda pentaklorofenooli konventsiooni A lisasse koos konkreetse erandiga elektripostide ja nende risttalade puhul kasutatava pentaklorofenooli tootmiseks ja kasutamiseks. Liit ei vaja kõnealust konkreetset erandit, kuid peaks selle lisamisega konventsiooniosaliste konverentsi seitsmenda kohtumise raames nõustuma, kui see on vajalik pentaklorofenooli loetellu kandmise tagamiseks.
            
         
               (8)
            
            
               Pärast liidult 2011. aastal klooritud naftaleene käsitleva taotluse saamist leidis komitee, et polüklooritud naftaleenid vastavad konventsiooni A ja C lisasse kandmise kriteeriumidele. Konventsiooniosaliste konverentsi seitsmendal kohtumisel tehakse eeldatavasti otsus polüklooritud naftaleenide kandmise kohta konventsiooni A ja C lisasse.
            
         
               (9)
            
            
               Kuigi polüklooritud naftaleenide tootmist liidus ei toimu, võivad need tekkida tahtmatult, eelkõige põlemise (peamiselt prügi põletamise) tagajärjel. Sellist tegevust hõlmab Euroopa Parlamendi ja nõukogu direktiiv 2010/75/EL (6) ning see nõuab teatavate heiteohjemeetmete rakendamist.
            
         
               (10)
            
            
               Polüklooritud naftaleenide turulelaskmine ja kasutamine on liidus keelatud vastavalt määrusele (EÜ) nr 850/2004. Kuna polüklooritud naftaleenid levivad keskkonnas kaugele, oleks liidu kodanike jaoks nende kemikaalide järkjärguline kasutuselt kõrvaldamine kogu maailmas kasulikum kui nende keelustamine üksnes liidus.
            
         
               (11)
            
            
               Pärast liidult 2011. aastal heksaklorobutadieeni käsitleva taotluse saamist leidis komitee, et heksaklorobutadieen vastab konventsiooni A ja C lisasse kandmise kriteeriumidele. Konventsiooniosaliste konverentsi seitsmendal kohtumisel tehakse eeldatavasti otsus heksaklorobutadieeni kandmise kohta konventsiooni A ja C lisasse.
            
         
               (12)
            
            
               Heksaklorobutadieeni tootmine liidus on lõppenud, kuid see võib tahtmatult tekkida teatava tööstusliku tegevuse tagajärjel. Sellist tegevust hõlmab direktiiv 2010/75/EL ning see nõuab teatavate heiteohjemeetmete rakendamist.
            
         
               (13)
            
            
               Heksaklorobutadieeni turulelaskmine ja kasutamine on liidus keelatud vastavalt määrusele (EÜ) nr 850/2004. Kuna heksaklorobutadieen levib keskkonnas kaugele, oleks liidu kodanike jaoks selle kemikaali järkjärguline kasutuselt kõrvaldamine kogu maailmas kasulikum kui selle keelustamine üksnes liidus.
            
         
               (14)
            
            
               Perfluorooktaansulfoonhape ja selle derivaadid on juba kantud konventsiooni B lisasse koos mitme konkreetse erandiga. Pärast kõnealuste erandite läbivaatamist innustab komitee konventsiooniosalistel lõpetada perfluorooktaansulfoonhappe kasutamise vaipades, nahas ja rõivastes, tekstiilis ja pehmes mööblis, pinnakattevahendites ja nende lisaainetes ning sissetoodud punaste tulisipelgate ja termiitide tõrjevahendites. Samuti innustab komitee konventsiooniosalisi piirama konkreetse erandina lubatud perfluorooktaansulfoonhappe kasutamist kõvasulamiga katmisel ning jätkata nende ainete kasutamist vaid suletud ahelaga süsteemides, mis on lubatud konventsiooni alusel aktsepteeritava otstarbena. Lisaks innustab komitee konventsiooniosalisi lõpetama perfluorooktaansulfoonhappe kasutamise Atta spp. ja Acromyrmex spp. aedniksipelgate tõrjes kasutatava putukasöödana, mis on praegu lubatud konventsiooni alusel aktsepteeritava otstarbena.
            
         
               (15)
            
            
               Liit peaks toetama perfluorooktaansulfoonhappe ja selle derivaatide suhtes kohaldatavate konkreetsete erandite ja aktsepteeritavate otstarvete väljajätmist vastavalt komitee tehtud ettepanekule, sealhulgas kontrollitud galvaanilise katmise süsteemides märgavate toimeainetena kasutamist võimaldava ning 26. augustil 2015 aeguva erandi väljajätmist, mida on liidus rakendatud määrusega (EÜ) nr 850/2004,
            
         ON VASTU VÕTNUD KÄESOLEVA OTSUSE:
   Artikkel 1
   1.   Liidu nimel püsivate orgaaniliste saasteainete Stockholmi konventsiooni osaliste konverentsi seitsmendal kohtumisel võetav seisukoht on kooskõlas komitee soovitustega toetada:
   
               —
            
            
               pentaklorofenooli (7) kandmist konventsiooni A lisasse. Vajaduse korral võib liit kiita heaks konkreetse erandi, mis käsitleb elektripostide ja nende risttalade puhul kasutatava pentaklorofenooli tootmist ja kasutamist;
            
         
               —
            
            
               polüklooritud naftaleenide (8) kandmist konventsiooni A ja C lisasse ilma eranditeta;
            
         
               —
            
            
               heksaklorobutadieeni kandmist konventsiooni A ja C lisasse ilma eranditeta;
            
         
               —
            
            
               järgmiste konkreetsete erandite ja aktsepteeritavate otstarvete väljajätmist kandest perfluorooktaansulfoonhappe ja selle derivaatide kohta konventsiooni B lisas: kasutamine vaipades, nahas ja rõivastes, tekstiilis ja pehmes mööblis, paberis ja pakendites, pinnakattevahendites ja nende lisaainetes, kummis ja plastmassis, sissetoodud punaste tulisipelgate ja termiitide tõrjevahendites ning putukasöödana Atta spp. ja Acromyrmex spp. aedniksipelgate tõrjes;
            
         
               —
            
            
               perfluorooktaansulfoonhappe metallide pindamisel (kõvasulamiga katmisel ja dekoratiivse metallkattega katmisel) kasutamist käsitleva konkreetse erandi väljajätmist, välja arvatud erand, mis käsitleb selle kasutamist vaid suletud ahelaga süsteemides, mis on konventsioonis loetletud aktsepteeritava otstarbena.
            
         2.   Selle seisukoha täpsustamises vastavalt Stockholmi konventsiooni osaliste konverentsi seitsmendal kohtumisel toimuvatele arengutele võidakse kokku leppida kohapeal koordineerimise käigus.
   Artikkel 2
   Käesolev otsus jõustub selle vastuvõtmise kuupäeval.
   
      Luxembourg, 20. aprill 2015
      
         
            Nõukogu nimel
         
         
            eesistuja
         
         J. DŪKLAVS
      
   
   
      (1)  Nõukogu 14. oktoobri 2004. aasta otsus 2006/507/EÜ, mis käsitleb püsivate orgaaniliste saasteainete Stockholmi konventsiooni sõlmimist Euroopa Ühenduse nimel (ELT L 209, 31.7.2006, lk 1).
   
      (2)  Euroopa Parlamendi ja nõukogu 29. aprilli 2004. aasta määrus (EÜ) nr 850/2004 püsivate orgaaniliste saasteainete kohta ning millega muudetakse direktiivi 79/117/EMÜ (ELT L 158, 30.4.2004, lk 7).
   
      (3)  Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).
   
      (4)  Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).
   
      (5)  Euroopa Parlamendi ja nõukogu 22. mai 2012. aasta määrus (EL) nr 528/2012, milles käsitletakse biotsiidide turul kättesaadavaks tegemist ja kasutamist (ELT L 167, 27.6.2012, lk 1).
   
      (6)  Euroopa Parlamendi ja nõukogu 24. novembri 2010. aasta direktiiv 2010/75/EL tööstusheidete kohta (saastuse kompleksne vältimine ja kontroll) (ELT L 334, 17.12.2010, lk 17).
   
      (7)  Pentaklorofenool, selle soolad ja estrid.
   
      (8)  Diklooritud naftaleenid, triklooritud naftaleenid, tetraklooritud naftaleenid, pentaklooritud naftaleenid, heksaklooritud naftaleenid, heptaklooritud naftaleenid ja oktaklooritud naftaleenid eraldi või klooritud naftaleenide koostisainena.